《拜星月慢 九月十五，月夜怀去年湖上之游》
清代·龚翔麟

菊朵寒浓，筠梢宵黑，锁住鱼云一片。漏点蟾光，照閒庭初遍。

去年里，今夜断桥露饮，多少隔霜人面。醉折杨枝，约明秋重见。

白门山、从此迷轻雁。相思梦、长在湖心畔。那待射眼金波，早吟魂难敛。

况凄凉、冷月当头满。者番用、艇子江漘唤。嘱篙师、双拨烟桡，趁尖风晓便。

作者简介：龚翔麟（1658—1733）清代藏书家、文学家。字天石，号蘅圃，又号稼村，晚号田居，浙江仁和（今杭州）人。康熙二十年中顺天乡试乙榜。由工部主事累迁御史，有直声，致仕归。工词，与朱彝尊等合称浙西六家，著有《田居诗稿》、《红藕庄词》。